**L’EUCARISTIA**

per Guy Riobé

El Crist és present a l'Eucaristia amb tota la plenitud de la seva persona i de la seva vida. No hem de comprometre amb fórmules humanes, massa humanes, el realisme difícil de la nostra fe. El pa i el vi consagrats es canvien en el cos i en la sang del Ressuscitat. *És el Cos del Senyor*, i aquest cos assumeix, per presentar-los a l'alenada i al foc de l'Esperit, tota la humanitat i tot l'univers.

L'Eucaristia és sempre aquella *missa sobre el món* de què parla Teilhard, aquell punt d'abrandament universal que transforma el món en sagrament. No podem celebrar l'Eucaristia sense expandir-nos en una comunió que engloba tots els homes del present, del passat, del futur. La celebració eucarística és el pas del Senyor, és la Pasqua que des d'aquí baix ens introdueix al Regne.

Sí, l'Eucaristia fonamenta l'Església, la construeix: els fidels, tot aportant-hi les angoixes i les recerques pròpies del seu temps, s'apleguen en el Crist a fi de viure'n el misteri de mort i resurrecció. Retroben en el Senyor llum i vida, els renova l'Esperit del Senyor, i aquí els teniu enviats al món, «per fer eucaristia en tot», com escrivia sant Pau.

Perquè l'home d'avui pugui arribar a comprendre la fe, caldria, em sembla, presentar el sagrament en termes d'acció divina i en termes de comunicació de vida i d'amor. Cada sagrament és un aspecte del misteri del Crist, recapitulat per l'Eucaristia, cada sagrament manifesta un gest personal del Senyor per tal que l'home pugui retrobar el Pare i rebre l'Esperit.